Half-Life 2: Episode One
Half-Life 2: Episode One — 2006-yilda Valve tomonidan Windows uchun ishlab chiqilgan va ommaga taqdim etilgan birinchi shaxsdan otishma videooʻyin. U 2004-yilda ishlab chiqilgan Half-Life 2ʼning davomidir. Oʻyinchilar xuddi oldingidek nazariyachi fizik olim Gordon Freeman oʻlaroq oʻynab, sherigi Aliks Vens bilan Siti 17ʼdan chiqib ketishlari kerak. Oldingi Half-Life oʻyinlari singari, Episode One ham otishma, boshqotirma va syujetni bir yerga jamlagan. Valve Half-Life 2ʼni olti yil davomida Source yuritkichida ishlab chiqidi. Half-Life 2ʼni bir butun, toʻliq qilib ishlab chiqish oʻrniga, uni bir-necha epizodlarga boʻlishdi. Valve bu gal asosiy urgʻuni personaj yetuklashuviga berdi. Ayniqsa, Episode Oneʼning katta qismida Gordonga yoʻldoshlik qilib yuradigan Aliksga katta eʼtibor qaratildi. Valve Aliksning SIga oʻzgarishlar kiritdi. Natijada, Aliks oʻyinchi koʻtargan buyum yoki yengib oʻtgan toʻsigʻiga qarab fikr bildiradigan boʻldi. U shuningdek, syujetni ochib berish va oʻyinchiga nima qilish kerakligini aytib, toʻgʻri yoʻnalish berishda muhim oʻrin tutadi. Boshqa tomondan esa Aliks oʻyinchiga bosim oʻtkazib, xalaqit bermasligi uchun uning dialoglari ozaytirildi. Valve oʻyinga „Qahramonlik onlari“ degan vaziyatlar qoʻshdi. Bunday vaziyatlarda oʻyinchining yolgʻiz oʻzi kuchli dushmanlarga oʻxshagan qiyin toʻsiqlarni yengib oʻtishi kerak, Aliks esa kuzatuvchi rolini olib, oʻyinchining chaqqonliklarini maqtovga olib turadi. Episode One yana-da yuksakroq yorugʻlik effektlari va yangi versiyadagi yuz animatsiyasi texnologiyasiga ega yangilangan Source yuritkichida yaratildi. Episode One asosan ijobiy sharhlar oldi. Taqrizchilar oʻyinning Half-Life 2ʼga qaraganda chalkash va yuqori surʼatdagi oʻyin jarayonini maqtashdi. Oʻyinning interaktivligi, ayniqsa, Aliks va uning oʻyinchi harakatlari hamda oʻyindagi hodisalarga munosabat bildirishi alohida eʼtirof etildi. Oʻyinning tanqid qilingan qismi esa uning 4–6 soatlik qisqa oʻtish davomiyligida boʻldi. Baʼzilarda bu oʻyin oʻzining narxiga arziydimi degan soʻroq keltirib chiqardi.